Sassa: Hof sal antwoord vind vir toelaagkrisis, sê RamaphosaBathabile Dlamini, minister van maatskaplike ontwikkeling (Foto: ANA) Adjunkpresident Cyril Ramaphosa het Donderdag gesê hy het volle vertroue in die konstitusionele hof om ŉ oplossing te vind vir die welsynstoelaagkrisis. “Gegewe die tydsraamwerk tot die einde van die maand, is ek oortuig dat die hof alles in sy vermoë sal doen om die saak te hanteer,” het Ramaphosa aan die nasionale vergadering gesê, in reaksie op ŉ vraag van die Demokratiese Alliansie se leier, Mmusi Maimane. “Kom ons laat die hof toe om die saak te ondersoek. Kom ons laat die departement toe om die saak te hanteer. Ek is absoluut oortuig ŉ oplossing sal gevind word,” het hy gesê. Hy het gesê die konstitusionele hof sal sy bes doen om seker te maak dat die ongeveer 17 miljoen begunstigdes hul toelaag sal ontvang wanneer die kontrak met die huidige diensverskaffer, Cash Paymaster Services (CPS) op 31 Maart verstryk. Maimane wou weet of Ramaphosa die versoek steun dat Bathabile Dlamini, minister van maatskaplike ontwikkeling, afgedank moet word oor die manier waarop sy die situasie hanteer het. Ramaphosa het egter gesê hy betreur die afgelope week se gebeure toe Dlamini voor die regering se waghondkomitee oor openbare rekeninge (Scopa) verskyn het. Die minister het LP’s warm onder die kraag gelaat toe sy ŉ verklaring voorgelees het en daarna nie vrae wou beantwoord nie. Sy het aan die komitee se voorsitter, Themba Godi, gesê sy moet ŉ spesiale kabinetvergadering oor die kwessie bywoon. Godi het haar ongeveer twee uur lank besig gehou met vrae, maar Dlamini het geweier om besonderhede te verskaf oor haar onlangse onderhandelings met CPS oor ŉ nuwe kontrak. Sy het beamptes van haar departement beskuldig dat hulle nie vroeër opgetree het om die krisis te voorkom nie. Sy voer aan die Suid-Afrikaanse agentskap vir maatskaplike sekerheid (Sassa) het haar eers einde verlede jaar laat weet dat hy nie gereed gaan wees om die toelaagverspreiding oor te neem vanaf April nie. Sy sal nou meer inligting aan die konstitusionele hof moet verskaf as wat sy aan die komitee gebied het. Hoofregter Mogoeng Mogoeng het Woensdag die departement en Sassa vyf dae gegee om vir die hof te sê wie besluit het dat Sassa nie gereed gaan wees nie en wanneer dit duidelik geword het dat dit die geval is. Dlamini het nie die hof genader vir toestemming om CPS se kontrak te verleng nie. Sy maak staat op die tegniese onderskeid dat sy nie ŉ verlenging soek nie, maar ŉ nuwe kontrak met die maatskappy. Sassa was van voornemens om die hof te nader, kragtens sy oorsigtelike funksie in die kwessie, maar die minister het die agentskap opdrag gegee om sy aansoek terug te trek. ŉ Verklaring van voorneme om ŉ nuwe kontrak met CPS aan te gaan, is by die hof ingedien. Die minister hou vol dat slegs dié maatskappy in staat sal wees om welsynstoelaes uit te betaal en sy verwag van die nasionale tesourie om ŉ afwyking van die normale tenderprosedures goed te keur omdat geen ander bieërs toegelaat is nie. Die konstitusionele hof het in 2014 die kontrak met CPS ongeldig verklaar, aangesien die aanskaffingsproses nie behoorlik gedoen is nie. Die uitspraak is opgeskort vir die volle tydperk van CPS se kontrak om seker te maak dat welsynsbegunstigdes nie benadeel word nie. Lees alle vorige berigte oor Sassa op Maroela Media.